નજરો બધાની જમ્મૂ-કાશ્મીર ભણી મંડાયેલી છે : ૧૩ જુલાઈ ૧૯૩૧ના એ કમનસીબ દિવસે આ જ રાજ્યના સેક્યુલર હિંદુ ડોગરા રાજપૂત મહારાજા હરિસિંહના શાસનમાં કોમી અથડામણનો પલીતો ચાંપવાના અંગ્રેજોના કરતૂત પછી સ્વતંત્ર ભારતના આ રાજ્યમાં આજ લગી અજંપો જ રહ્યો છે.બ્રિટિશ લશ્કરી અફસર કર્નલ આલ્ફર્ડના ઘરમાં રસોઈયા તરીકે રહેનારા “રાજ્યબહારની” રહસ્યમય વ્યક્તિ અબ્દુલ કાદીર ખાન થકી કાશ્મીરી મુસ્લિમોને ઉશ્કેરતું ભાષણ કરાયા પછી એની ધરપકડ થઇ હતી.એની સામે જેલમાં અદાલતી કાર્યવાહી કરવાના દિવસે જેલને બાનમાં લેવાના હુમલાના આગેવાન શેખ અબ્દુલ્લા સહિતનાઓના પગલાને પગલે રજવાડી પોલીસે કરવા પડેલા ગોળીબારમાં ૨૨ હુમલાખોરો માર્યા ગયા હતા.જમ્મૂ-કાશ્મીર જેવા કોમી એખલાસ ધરાવતા અને અસ્પૃશ્યો માટે પણ મંદિરોમાં પ્રવેશ તથા શાળાપ્રવેશનાં પ્રગતિશીલ પગલાં લેનારા હિંદુ ડોગરા રાજપૂત શાસકના કથિત અત્યાચારી શાસન વિરુદ્ધ ક્રાંતિનું બ્યુગલ ફૂંકાયું હતું.જેલમાંથી ભાગી છૂટેલા કેદીઓમાં અબ્દુલ કાદીર પણ હતો.એ ક્યાંથી આવ્યો અને ક્યાં ગયો,એ આજ લગી રહસ્ય હોવા છતાં આ રજવાડામાં કોમી અથડામણો અને અવિશ્વાસનાં બીજનું કાયમ માટે વાવેતર કરતો ગયો.